CELEX: 
Language: hu
Date: 2018-07-12 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a 231/2013/EU rendeletnek a letétkezelők letétkezelési kötelezettségei tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A javaslat indokai és céljai
            
            
               A 2011/61/EU irányelv
                  1
                kiegészítéséről szóló, felhatalmazáson alapuló 231/2013/EU rendelet
                  2
                és különösen annak 3. szakasza meghatározza a letétkezelők kötelezettségeit az ABA-k ügyféleszközeinek letétkezelésére vonatkozóan. A 2011/61/EU irányelv 21. cikke (11) bekezdése d) pontjának iii. alpontja előírja, hogy amennyiben a letétkezelő letétkezelési funkciókat ruház harmadik felekre (megbízott letétkezelők), az eszközöket a megbízott szintjén is el kell különíteni. A 231/2013/EU felhatalmazáson alapuló rendelet 99. cikke részletezi, hogy e kötelezettség hogyan teljesítendő. A 2013. július 22. óta szerzett tapasztalatok azt mutatják, hogy a 2011/61/EU irányelv 21. cikke (11) bekezdése d) pontjának iii. alpontjában meghatározott követelménnyel kapcsolatban további pontosításra van szükség. 
            
            
               Az Európai Bizottság elismeri, hogy az értékpapírokra és a fizetésképtelenségre vonatkozó jogszabályokat uniós szinten nem harmonizálták. Ugyanakkor elengedhetetlenül közös szabályokra van szükség a letétkezelők vagy megbízott letétkezelők által ügyfeleik számára őrzött eszközök védelmére. Ezeknek a letétkezelő vagy a megbízott letétkezelő fizetésképtelensége esetén biztosítaniuk kell az adott ABA-hoz tartozó eszközök egyértelmű azonosíthatóságát és védelmét. A 2011/61/EU irányelv és a 231/2013/EU felhatalmazáson alapuló rendelet vonatkozó rendelkezései e célkitűzéseket követik. A letétkezelők számára az ABA-k ügyféleszközeinek letétkezelése tekintetében meghatározott kötelezettségeknek az illetékes nemzeti hatóságok és a piaci szereplők általi eltérő alkalmazása azonban veszélyezteti az említett uniós jogi aktusok célkitűzéseit. A Bizottság ezért az egységes értelmezés megkönnyítése érdekében a 231/2013/EU rendelet erre vonatkozó szabályainak pontosítására tesz javaslatot.
            
            
               Ez a javaslat az Európai Értékpapírpiaci Hatóság (ESMA) eszközelkülönítésre vonatkozó véleményét
                  3
                követi. Az ESMA több olyan kérdést azonosított, amelyek tekintetében az érdekeltek között nincs egyetértés, és felkérte a Bizottságot, hogy tisztázza a letétkezelők egyes kötelezettségeit abban az esetben, ha letétkezelési funkciókat ruháznak át harmadik felekre. Az ESMA az eszközelkülönítési követelmények pontosabb meghatározását és – különösen a letétkezelő és a megbízott letétkezelő vagy annak további megbízottja közötti elegendő információáramlás szerződéses előírására vonatkozó követelmény tekintetében – további biztosítékokkal történő kiegészítését javasolja. Javasolja továbbá a pontos nyilvántartási és egyeztetési rendszerek fenntartására vonatkozó követelmény megerősítését, ideértve azt, hogy az egyeztetések gyakorisága a gyűjtőszámlán tárolható összes eszközzel kapcsolatos kereskedési tevékenységek gyakorisága alapján kerüljön meghatározásra. Az ESMA továbbá az átvilágítási kötelezettségeken túl előírná a letétkezelők számára, hogy amennyiben a letétkezelés feladatát EU-n kívüli megbízott letétkezelőkre ruházzák át, megfelelő ismeretekkel rendelkezzenek arról, milyen következményekkel járhatnak a harmadik ország fizetésképtelenségi jogszabályai.
            
            
               Összhang a szabályozási terület jelenlegi rendelkezéseivel
            
            
               Ez a javaslat kiegészíti a 2011/61/EU irányelvet. A javaslat módosítja a 231/2013/EU felhatalmazáson alapuló rendeletet. E rendelet 99. cikkét egyesek úgy értelmezték, hogy letétkezelőnként és alaptípusonként külön számlákat kell létrehozni a letétkezelői lánc minden egyes szintjén. Ez a javaslat azonban egyértelművé teszi, hogy az ÁÉKBV-k, az ABA-k és más ügyfelek eszközei az első megbízott letétkezelő szintjén vegyíthetők, feltéve, hogy azokat kezdetben ugyanazon letétkezelő birtokolja (vagy azokat kezdetben ugyanaz a megbízott letétkezelő birtokolja, amennyiben ez további megbízottra ruházza át a letétkezelést).
            
            
               A Bizottság megállapítja a következőket: i. 2013. július 22. óta elegendő tapasztalat gyűlt össze annak megállapításához, hogy a 2011/61/EU irányelv 21. cikke (11) bekezdése d) pontjának iii. alpontjában meghatározott letétkezelői kötelezettségeket tovább kell pontosítani; ii. az ESMA véleménye a letétkezelési funkciókra vonatkozó szabályok alapos technikai értékelését tükrözi; valamint iii. sürgősen pontosítani kell az eszközök elkülönítésére vonatkozó szabályokat, azok egységes alkalmazását biztosítandó az egész EU-ban. 
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               Véleményének kidolgozása során az ESMA kétszer konzultált a nyilvánossággal: 2014. december 1. és 2015. január 30., valamint 2016. június 21. és szeptember 23. között. Az első konzultációs dokumentumra 38, a másodikra 44 válasz érkezett, amelyekből részletes képet lehetett alkotni a különböző érdekelt felek témával kapcsolatos álláspontjáról. A Bizottság az ESMA 2017. július 20-i véleményére alapozta munkáját, és a Bizottság nem folytatott újabb nyilvános konzultációt e javaslat elkészítését megelőzően. A Bizottság 2018. május 29. és június 26. között nyilvános konzultációt rendezett, és ez a javaslat integrálja az ágazati szereplők azon, ismételten hangoztatott kérését, hogy az alkalmazás kezdőnapját tizennyolc hónappal késleltesse a jogalkotó. Emellett a Bizottság a jogi aktus világosabb megszövegezéséhez hozzájáruló megjegyzéseket is figyelembe vette.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A javaslat a 231/2013/EU rendelet következő módosításaira vonatkozik:
            
            
            
               A 89. cikk (1) bekezdésének c) pontja úgy módosul, hogy megállapítja azokat a tényezőket, amelyek meghatározzák a letétkezelő pénzügyi értékpapírszámlái és belső nyilvántartásai, valamint a letétkezelési funkciókkal megbízott harmadik felek pénzügyi értékpapírszámlái és belső nyilvántartásai közötti egyeztetés gyakoriságát. Ennél figyelembe kell venni a letétkezelő ABA-ügyfelének kereskedési gyakoriságát és a más olyan ügyfelek kereskedési gyakoriságát, amelyek eszközeit ugyanazon a gyűjtőszámlán tartják.
            
            
               A 89. cikk (2) bekezdése módosul annak előírása érdekében, hogy a letétkezelő az ABA-ügyfél nevében vagy az ABA nevében eljáró ABAK nevében nyitott pénzügyieszköz-számláin nyilvántartást vezessen, amely igazolja, hogy a harmadik félnél letétben tartott eszközök egy adott ABA-ügyfélhez tartoznak. A letétkezelőnek mindenkor teljes áttekintéssel kell rendelkeznie ABA-ügyfelei eszközeiről, amennyiben a letétkezelést harmadik félre ruházta át.
            
            
               A 98. cikk kiegészül a (2a) bekezdéssel, amely meghatározza a letétkezelő és harmadik fél között a letétkezelő ABA-ügyfelei eszközeinek letétkezelői átruházásáról szóló szerződésben feltüntetendő minimális adatokat. A letétkezelőnek képesnek kell lennie arra, hogy azonosítsa a letétkezelői lánc valamennyi tagját, és biztosítania kell, hogy hozzáférjen a harmadik fél birtokában lévő valamennyi vonatkozó információhoz, annak érdekében, hogy az ISIN-kód vagy azzal egyenértékű azonosító révén ellenőrizhesse a harmadik fél által letétben tartott pénzügyi eszközök mennyiségét. Amennyiben a harmadik félnek a letétkezelési funkciót egy további harmadik félre kell átruháznia, a javasolt rendelkezés előírja, hogy a további harmadik félnek az átruházó fél által a letétkezelőnek biztosított jogokkal egyenértékű szerződéses jogokat kell nyújtania az átruházó harmadik fél számára. 
            
            
               A 99. cikk módosul annak érdekében, hogy egyértelművé tegye az eszközelkülönítési követelményeket azon harmadik felekre (megbízott letétkezelőkre) vonatkozóan, amelyekre átruházták az ABA-k eszközeinek letétkezelését. A megbízott letétkezelő egy adott letétkezelő ÁÉKBV-, ABA- és más ügyfeleinek eszközeit ugyanazon a gyűjtőszámlán tarthatja, feltéve, hogy saját eszközeit, a letétkezelő saját eszközeit és a harmadik fél más ügyfeleihez tartozó eszközöket elkülönített pénzügyieszköz-számlákon tartja. Az eszközök fokozott védelme és az átruházott eszközök felügyeletére vonatkozó letétkezelői kötelezettség megkönnyítése érdekében a megbízott letétkezelőknek kimutatást kell kibocsátaniuk a letétkezelő számára, amikor az általuk letétben kezelt eszközökkel kapcsolatban változás következik be. Az új technológiai megoldások különösen hasznosak lehetnek e folyamat megkönnyítésében. Az egyeztetés gyakoriságának meghatározására szolgáló tényezők megegyeznek a felhatalmazáson alapuló rendelet 89. cikke (1) bekezdésének módosított c) pontjában meghatározott tényezőkkel. 
            
            
               A 99. cikk továbbá új kötelezettségeket vezet be azon letétkezelők számára, akik a letétkezelést az EU-n kívüli harmadik felekre ruházzák át. A harmadik ország fizetésképtelenségi jogára vonatkozóan független felektől jogi tanácsot kell kérni. A letétkezelőnek biztosítania kell továbbá, hogy a harmadik fél megfeleljen az eszközök elkülönítésének előnyeit biztosító nemzeti jogszabályoknak, és hogy a harmadik fél tájékoztatást adjon a számára irányadó jogrendszer fizetésképtelenségi jogszabályainak bármilyen változásáról.
            
         
         
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2018.7.12.)
            
            
               a 231/2013/EU rendeletnek a letétkezelők letétkezelési kötelezettségei tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az alternatívbefektetésialap-kezelőkről szóló, 2011. június 8-i 2011/61/EU európai parlamenti és tanácsi irányelvre
                  4
                és különösen annak 21. cikke (17) bekezdésére,
            
            
            
               mivel:
            
            
               (1)Az uniós szinten nem harmonizált, eltérő nemzeti értékpapír- és fizetésképtelenségi jogszabályok eredményeként különbözik az alternatív befektetési alapok (ABA) harmadik feleknél letétbe helyezett pénzügyi eszközei fizetésképtelenségi kockázatokkal szembeni védelmének szintje. Annak érdekében, hogy az ügyféleszközök a 2011/61/EU irányelvben előírt hathatós védelmét biztosítani lehessen, és figyelembe véve az említett nem harmonizált területekre vonatkozó szigorúbb nemzeti jogi követelményeket, tisztázni kell a 2011/61/EU irányelvben meghatározott, az eszközök letétkezelésével kapcsolatos kötelezettségeket. 
            
            
               (2)Az illetékes hatóságok és az ágazati szereplők jelenleg különbözőképpen alkalmazzák a 231/2013/EU felhatalmazáson alapuló rendeletben meghatározott, eszközelkülönítésre vonatkozó követelményeket. Míg a letétkezelői lánc első szintjén lévő letétkezelők kötelesek minden egyes ABA-ügyfél pénzügyi eszközeit egyedi számlán vezetni, egyértelművé kell tenni, hogy amennyiben a letétkezelési funkciót harmadik félre ruházták át, ez a harmadik fél egy adott letétkezelő ügyfeleinek eszközeit, ideértve az ABA-k és az átruházható értékpapírokkal foglalkozó kollektív befektetési vállalkozások (ÁÉKBV) eszközeit, gyűjtőszámlán tarthatja. Ez a gyűjtőszámla sosem tartalmazhatja a letétkezelő és a harmadik fél saját eszközeit, sem a harmadik fél más ügyfeleinek eszközeit. Ennek megfelelően, amennyiben a letétkezelési funkció további átruházásra kerül, a további megbízott letétkezelőnek képesnek kell lennie arra, hogy az átruházó megbízott letétkezelő ügyfeleinek eszközeit gyűjtőszámlán tartsa. Ez a gyűjtőszámla sosem tartalmazhatja az további megbízott letétkezelő és az átruházó megbízott letétkezelő saját eszközeit, sem a további megbízott letétkezelő egyéb ügyfeleinek eszközeit. Erre azért van szükség, hogy egészséges egyensúly jöjjön létre a piaci hatékonyság és a befektetők védelme között.
            
            
               (3)Annak érdekében, hogy minimalizálni lehessen az olyan harmadik felek pénzügyieszköz-gyűjtőszámláin tartott eszközöket érintő veszteségek kockázatát, amelyekre letétkezelési funkciót ruháztak át, az ABA-ügyfél letétkezelőjének pénzügyi értékpapírszámlái és nyilvántartásai, valamint a harmadik fél vagy – amennyiben a letétkezelési funkciót a letétkezelői lánc további tagjaira ruházták át – a harmadik felek pénzügyi értékpapírszámlái és nyilvántartásai közötti egyeztetések gyakoriságának biztosítania kell a vonatkozó információk kellő időben történő továbbítását a letétkezelőhöz. Ezen túlmenően az egyeztetések gyakoriságát a gyűjtőszámlán történő bármely mozgástól függővé kell tenni, beleértve a letétkezelő más ügyfeleihez tartozó olyan eszközöket érintő ügyleteket is, amelyeket ugyanazon a gyűjtőszámlán tartanak nyilván, mint az ABA eszközeit. 
            
            
               (4)A letétkezelőnek képesnek kell lennie arra, hogy feladatait akkor is hatékonyan teljesítse, ha az ABA-ügyfeleihez tartozó eszközök letétkezelését harmadik félre ruházzák át. Szükséges ezért előírni, hogy a letétkezelő az ABA-ügyfél nevében vagy az ABA nevében eljáró ABAK nevében nyitott pénzügyieszköz-számlán nyilvántartást vezessen, amely igazolja, hogy a harmadik félnél letétben tartott eszközök az adott ABA-hoz tartoznak. 
            
            
               (5)A letétkezelők azon harmadik felekkel szembeni pozíciójának megerősítése érdekében, akikre letétkezelési feladatot ruháztak át, ezt a kapcsolatot írásbeli hatáskör-átruházási szerződéssel kell dokumentálni. A szerződésnek lehetővé kell tennie a letétkezelő számára, hogy minden szükséges lépést megtehessen annak biztosítására, hogy a letétben kezelt eszközök megfelelő védelemben részesüljenek, és hogy a harmadik fél mindenkor megfeleljen a hatáskör-átruházási szerződésnek, valamint a 2011/61/EU irányelv és a 231/2013/EU felhatalmazáson alapuló rendelet követelményeinek. A letétkezelőnek és a harmadik félnek továbbá hivatalosan meg kell állapodnia arról, hogy a harmadik fél továbbruházhatja-e a letétkezelési funkciókat. Ebben az esetben az átruházó harmadik fél és az általa letétkezelési funkciókkal megbízott harmadik fél közötti megállapodásnak vagy szerződésnek a letétkezelő és az átruházó harmadik fél között megállapítottakkal egyenértékű jogokról és kötelezettségekről kell rendelkeznie. 
            
            
               (6)Annak érdekében, hogy a letétkezelő teljesíthesse feladatait, meg kell erősíteni a letétkezelők harmadik felek feletti felügyeletét, függetlenül attól, hogy azok az Unión belül vagy kívül működnek. Elő kell írni, hogy a letétkezelők ellenőrizzék, hogy az ABA-k pénzügyi eszközeit helyesen tartják-e nyilván a harmadik fél könyveiben, és hogy a nyilvántartások kellően pontosak-e ahhoz, hogy azokból azonosítható legyen a letétben őrzött eszközök jellege, helye és tulajdonosa. A letétkezelő feladatai hatékony teljesítésének elősegítése érdekében a harmadik feleknek nyilatkozniuk kell a letétkezelő felé a letétkezelő ABA-ügyfeleinek letétben kezelt eszközeit érintő változásokról. 
            
            
               (7)A letétkezelőnek a letétkezelési funkciók átruházása esetén a felügyelet és a gondosság gyakorlásával kapcsolatos kötelezettsége részeként, mielőtt a letétkezelő ezt a funkciót az Unión kívül működő harmadik félre ruházza át, független jogi véleményt kell kapnia, amely értékeli azon harmadik ország fizetésképtelenségi jogát, ahol e harmadik fél található, beleértve az elkülönített pénzügyieszköz-számlák által biztosított védelem szintjének értékelését az adott joghatóságban. E célra elfogadható releváns ágazati szövetségek vagy ügyvédi irodák által több letétkezelő felhasználására az egyes joghatóságokra vonatkozóan biztosított vélemény. A letétkezelőnek továbbá biztosítania kell, hogy az Unión kívüli harmadik fél tájékoztatást nyújtson a körülményekben vagy a harmadik ország fizetésképtelenségi jogában bekövetkező olyan változásokról, amelyek befolyásolhatják a letétkezelő ABA-ügyfelei eszközeinek jogállását. 
            
            
               (8)Annak érdekében, hogy a letétkezelők időt kapjanak az e rendeletben foglalt új követelményekhez való alkalmazkodásra, e rendelet alkalmazásának kezdőnapját a rendelet Európai Unió Hivatalos Lapjában való kihirdetésétől számítva tizennyolc hónappal el kell halasztani.
            
            
               (9)Az e rendelettel bevezetett intézkedések összhangban vannak az Európai Értékpapírpiaci Hatóság véleményével
                  5
               .
            
            
               (10)Az e rendelettel bevezetett intézkedések összhangban vannak az Európai Értékpapír-bizottság szakértői csoportjának véleményével.
            
            
               (11)A 231/2013/EU felhatalmazáson alapuló rendeletet ezért ennek megfelelően módosítani kell, 
            
         
         
            
               ELFOGADTA EZT A RENDELETET:
            
            
            
               1. cikk
            
            
               A 231/2013/EU felhatalmazáson alapuló rendelet a következőképpen módosul: 
            
            
               1.A 89. cikk a következőképpen módosul:
            
            
               a)az (1) bekezdés a következőképpen módosul:
            
            
               i. a c) pont helyébe a következő szöveg lép:
            
            
               „c)szükség szerinti gyakorisággal egyeztetéseket végez a letétkezelő belső számlái és nyilvántartásai, valamint a 2011/61/EU irányelv 21. cikkének (11) bekezdésével összhangban a letétkezelési funkciókkal megbízott valamely harmadik fél belső számlái és nyilvántartásai között;”
            
            
               ii. a szöveg a következő második albekezdéssel egészül ki:
            
            
               „Az első albekezdés c) pontjával összefüggésben az egyeztetések gyakoriságát a következők alapján kell meghatározni:
            
            
               a)az ABA szokásos kereskedési tevékenysége;
            
            
               b)a szokásos kereskedési tevékenységen kívül eső kereskedési ügyletek;
            
            
               c)bármely más olyan ügyfél nevében zajló kereskedési ügylet, akinek az eszközeit a harmadik fél ugyanazon a pénzügyieszköz-számlán tartja, mint az ABA eszközeit.”;
            
            
               b)a (2) bekezdés helyébe a következő szöveg lép:
            
            
               „(2)Amennyiben a letétkezelő a 2011/61/EU irányelv 21. cikkének (11) bekezdésével összhangban harmadik felet bízott meg a letétkezelési funkciókkal, továbbra is vonatkoznak rá az e cikk (1) bekezdésének a)–e) pontjában meghatározott követelmények. Biztosítania kell továbbá, hogy a harmadik fél megfeleljen az (1) bekezdés b)–g) pontjában meghatározott követelményeknek és a 99. cikkben előírt elkülönítési kötelezettségeknek.”. 
            
            
               2.A 98. cikk a következő (2a) bekezdéssel egészül ki:
            
            
               „(2a) A szerződés, amelynek révén a letétkezelő harmadik felet jelöl ki a letétkezelő ABA-ügyfelei eszközeinek letéti kezelésére, legalább a következő rendelkezéseket tartalmazza:
            
            
               a)a letétkezelő tájékoztatáshoz, ellenőrzéshez való jogának, valamint az eszközöket tartó harmadik fél nyilvántartásaihoz és számláihoz való hozzáférésének a garanciája, amely biztosítja, hogy a letétkezelő teljesíthesse felügyeleti és átvilágítási kötelezettségeit, és különösen azt, hogy a letétkezelő:
            
            
               i.a letétkezelői lánc valamennyi tagját azonosíthassa;
            
            
               ii.ellenőrizhesse, hogy a letétkezelő könyveiben az ABA nevében vagy az ABA nevében eljáró ABAK nevében nyitott pénzügyieszköz-számlán nyilvántartott, azonosított pénzügyi eszközök mennyisége megfelel-e az adott ABA tekintetében a harmadik fél könyveiben nyitott pénzügyieszköz-számlán nyilvántartott, a harmadik fél által letétben kezelt azonosított pénzügyi instrumentumok mennyiségének;
            
         
         
            
               iii.ellenőrizhesse, hogy a kibocsátó központi értéktáránál vagy annak ügynökénél a harmadik fél nevében a harmadik fél ügyfelei javára nyitott pénzügyieszköz-számlán nyilvántartott, azonosított pénzügyi eszközök mennyisége megfelel-e a letétkezelő könyveiben az egyes ABA-ügyfelek vagy az ABA nevében eljáró ABAK nevében nyitott pénzügyieszköz-számlákon nyilvántartott, azonosított pénzügyi eszközök mennyiségének;
            
            
               b)a harmadik fél és egy további harmadik fél közötti, a letétkezelési funkciók további átruházása esetén megállapított egyenértékű jogok és kötelezettségek részletei.”.
            
            
               3.A 99. cikk a következőképpen módosul:
            
            
               a) az (1) bekezdés helyébe a következő szöveg lép:
            
            
               „(1)Amennyiben a letétkezelési funkciókat részben vagy egészben harmadik félre ruházták át, a letétkezelő annak érdekében, hogy a letétkezelési funkciók ellátásával a 2011/61/EU irányelv 21. cikke (11) bekezdésével összhangban megbízott harmadik fél az említett irányelv 21. cikke (11) bekezdése d) pontjának iii. alpontjában meghatározott elkülönítési kötelezettségnek megfelelően járjon el, biztosítja és ellenőrzi, hogy a harmadik fél: 
            
            
               a)a harmadik fél könyveiben a letétkezelő ügyfelei pénzügyi eszközeinek letéti kezelése céljából nyitott, a letétkezelő, a harmadik fél és a harmadik fél egyéb ügyfeleinek saját pénzügyi eszközeit nem tartalmazó pénzügyieszköz-számlán megfelelően nyilvántartja az azonosított pénzügyi eszközöket, hogy lehetővé tegye a letétkezelő számára annak ellenőrzését, hogy ezek mennyisége összhangban van-e a letétkezelő könyveiben az ABA-ügyfelei vagy az ABA nevében eljáró ABAK nevében nyitott számlán nyilvántartott, azonosított pénzügyi eszközök mennyiségével;
            
            
               b)a szükséges nyilvántartásokat és a pénzügyieszköz-számlákat úgy vezeti, hogy a letétkezelő bármikor és késedelem nélkül megkülönböztethesse a letétkezelő ügyfeleinek eszközeit a harmadik fél saját eszközeitől, a harmadik fél egyéb ügyfeleinek eszközeitől és a letétkezelő saját számlájára tartott eszközeitől; 
            
            
               c)a nyilvántartásokat és a pénzügyieszköz-számlákat úgy vezeti, hogy biztosítsa azok pontosságát és különösen azok összhangját a letétkezelő ABA-ügyfelei számára letétben kezelt eszközökkel, továbbá azt, hogy azok alapján a letétkezelő bármikor meghatározhassa ezen eszközök pontos jellegét, hollétét és tulajdonosi státuszát; 
            
            
               d)a letétkezelő ABA-ügyfeleinek eszközeiről rendszeresen és minden esetben, amikor változás következik be a feltételekben, részletes kimutatást bocsát a letétkezelő rendelkezésére;
            
            
               e)szükség szerinti gyakorisággal egyeztetéseket végez pénzügyieszköz-számlái és belső nyilvántartásai, valamint a 2011/61/EU irányelv 21. cikkének (11) bekezdésével összhangban a letétkezelési funkciókkal megbízott valamely harmadik fél pénzügyieszköz-számlái és belső nyilvántartásai között. 
            
            
               Az egyeztetés gyakoriságát a 89. cikk (1) bekezdésének megfelelően kell meghatározni;
            
            
               g)megfelelő szervezeti megoldásokat vezet-e be a pénzügyi eszközöknek vagy e pénzügyi eszközökkel kapcsolatos jogoknak a pénzügyi eszközökkel való visszaélésből, csalásból, nem megfelelő ügyvitelből, nem megfelelő nyilvántartás-vezetésből vagy gondatlanságból eredő elvesztése vagy csökkenése kockázatának minimalizálása érdekében;
            
            
               h)amennyiben a harmadik fél a 2006/73/EK irányelv 18. cikke (1) bekezdésének a), b) és c) pontjában említett jogalanyok körébe tartozik, amely jogalanyok az uniós jog hatályával megegyező hatályú hatékony prudenciális szabályok és felügyelet alatt állnak, amelyeket ténylegesen végre is hajtanak, a letétkezelő megteszi a szükséges lépéseket annak érdekében, hogy az ABA pénzeszközeit a 2011/61/EU irányelv 21. cikke (7) bekezdésének megfelelő számlán vagy számlákon tartsák.”;
            
            
               b) a szöveg a következő (2a) bekezdéssel egészül ki: 
            
            
               „(2a) 
                     Amennyiben a letétkezelő letétkezelői funkcióit harmadik országban található harmadik félre ruházza át a 2011/61/EU irányelv 21. cikkének (11) bekezdésével összhangban, e cikk (1) bekezdésének követelményein túlmenően a letétkezelő biztosítja a következőket:
            
            
               a)a letétkezelő jogi tanácsot szerez be egy független természetes vagy jogi személytől, amely megerősíti, hogy az alkalmazandó fizetésképtelenségi jog elismeri a következőket:
            
            
               i.a letétkezelő ügyfelei eszközeinek elkülönítése a harmadik fél saját eszközeitől, a harmadik fél egyéb ügyfeleinek eszközeitől és a letétkezelő saját számlájára tartott eszközeitől;
            
            
               ii.a letétkezelő ABA-ügyfeleinek eszközei fizetésképtelenség esetén nem képezik a harmadik fél vagyonának részét;
            
            
               iii. a letétkezelő ABA-ügyfeleinek eszközei nem állnak rendelkezésre a 2011/61/EU irányelv 21. cikke (11) bekezdésének megfelelően letétkezelési funkciókkal megbízott harmadik fél hitelezői közötti felosztáshoz vagy azok javára történő értékesítéshez; 
            
            
               b)a harmadik fél a következő lépéseket teszi: 
            
         
         
            
               i. biztosítja, hogy az a) pontban meghatározott feltételek teljesüljenek a letétkezelővel kötött hatáskör-átruházási megállapodás megkötésekor és folyamatosan a felhatalmazás teljes időtartamára; 
            
            
               ii. azonnal tájékoztatja a letétkezelőt, ha az i. alpontban említett feltételek bármelyike többé nem teljesül; 
            
            
               iii. tájékoztatja a letétkezelőt az alkalmazandó fizetésképtelenségi jog változásairól és tényleges alkalmazásáról.”;
            
            
               c) a (3) bekezdés helyébe a következő szöveg lép:
            
            
               „Az (1), (2) és (2a) bekezdésben foglalt rendelkezéseket értelemszerűen alkalmazni kell, amikor a harmadik fél, amelyre a 2011/61/EU irányelv 21. cikkének (11) bekezdésével összhangban letétkezelési funkciókat ruháztak át, úgy dönt, hogy letétkezelési funkcióinak egy részét vagy egészét másik harmadik félre ruházza át a 2011/61/EU irányelv 21. cikke (11) bekezdésének harmadik albekezdésével összhangban.”.
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
            
               Ezt a rendeletet [Kiadóhivatal kérjük illessze be a dátumot – a kihirdetést követő tizennyolcadik hónap első napja]-tól/-től kell alkalmazni.
            
            
                Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2018.7.12-án.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        Az Európai Parlament és a Tanács 2011/61/EU irányelve (2011. június 8.) az alternatívbefektetésialap-kezelőkről, valamint a 2003/41/EK és a 2009/65/EK irányelv, továbbá az 1060/2009/EK és az 1095/2010/EU rendelet módosításáról (HL L 174., 2011.7.1., 1. o.).
               
               
                  
                     (2)
                  
                        A Bizottság 231/2013/EU felhatalmazáson alapuló rendelete (2012. december 19.) a 2011/61/EU európai parlamenti és tanácsi irányelvnek a mentességek, az általános működési feltételek, a letétkezelők, a tőkeáttétel, az átláthatóság és a felügyelet tekintetében történő kiegészítéséről (HL L 83., 2013.3.22., 1. o.).
               
               
                  
                     (3)
                  
                        Az ESMA 2017. július 20-i 34–45–277. sz. véleménye.
               
               
                  
                     (4)
                  
                        Az Európai Parlament és a Tanács 2011/61/EU irányelve (2011. június 8.) az alternatívbefektetésialap-kezelőkről, valamint a 2003/41/EK és a 2009/65/EK irányelv, továbbá az 1060/2009/EK és az 1095/2010/EU rendelet módosításáról (HL L 174., 2011.7.1., 1. o.).
               
               
                  
                     (5)
                  
                        Az ESMA 2017. július 20-i 34 45 277. sz. véleménye.